text: Sommertid er over os
  30 marts 2013 kl. 14.22
  Natten til søndag skifter omkring 70 lande fra vintertid til sommertid. Uret skal stilles en time frem.
  Fakta om sommertid:
  * Huskereglen: Uret skal stilles frem, når det normalt er tid til at sætte havemøblerne frem, og tilbage, når det er tid til at stille 
  havemøblerne tilbage.
  * Sommertiden blev afprøvet i Danmark første gang under Første Verdenskrig i 1916. Anden gang var i perioden 1940 til 1948.
  * I 1980 blev sommertiden indført igen. Efter en standardisering i EU i 1996 har vi sommertid fra sidste søndag i marts til sidste søndag i 
  oktober.
  * Reglerne om sommertid er fastlagt i EU-direktiv 2000/84/EF. Ifølge direktivet skal EU-Kommissionen hvert femte år offentliggøre sommertids 
  start og slut for de kommende fem år.
  * Omkring 70 lande har i dag indført ordningen.
  * Sommertiden er indført for at få det meste ud af dagslyset om aftenen og derved spare strøm til lys. Blandt andet på grund af elsparepærer 
  er besparelsen mindre i dag end tidligere.
  * Ifølge den tyske søvnforsker Jürgen Zulley oplever mange mennesker søvnproblemer og føler sig ikke veloplagte efter skiftet til sommertid.
  * Ifølge søvnforskeren viser undersøgelser, at der er otte procent flere færdselsuheld den første mandag morgen efter overgangen til sommertid 
  sammenlignet med en gennemsnitlig mandag.
  * En svensk undersøgelse peger på, at overgangen til sommertid har negative helbredsmæssige konsekvenser. Forskere ved Karolinska Instituttet 
  har påvist, at antallet af blodpropper i hjertet stiger med fem procent i ugen efter overgangen til sommertid.
  (Kilder: Borger.dk og dpa)
  